**Dôvodová správa**

1. *Všeobecná časť*

Ministerstvo zdravotníctva Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 115/2018 Z. z., ktorým sa ustanovuje výška úhrad zdravotnej poisťovne za poskytovanie zubno-lekárskej pohotovostnej služby a ambulantnej pohotovostnej služby, spôsob výpočtu a pravidlá výpočtu týchto úhrad v znení neskorších predpisov (ďalej len „návrh nariadenia“) ako iniciatívny materiál.

Návrh nariadenia je predložený v nadväznosti na zákon č. 311/2001 Z. z. Zákonník práce v znení neskorších predpisov a v nadväznosti na ustanovenia v Osobitných ustanoveniach o odmeňovaní niektorých zdravotníckych pracovníkov (§ 80a až § 80b) podľa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, ktorými dochádza k úprave minimálnych mzdových nárokov zamestnanca a k úprave základnej zložky mzdy zdravotníckeho pracovníka, čím dochádza u poskytovateľov ambulancií pohotovostných služieb k zvýšeniu mzdového ohodnotenia u sestier. Návrh nariadenia je predložený tiež v nadväznosti na predpokladanú infláciu podľa makroekonomickej prognózy Inštitútu finančnej politiky. Uvedené vstupy majú priamy dopad na zvýšenie nákladov ambulancií pohotovostných služieb.

Účelom navrhovanej novely nariadenia je upraviť výšku úhrad pre ambulancie pohotovostných služieb z prostriedkov verejného zdravotného poistenia tak, aby sa zabezpečilo primerané finančné krytie ekonomicky oprávnených nákladov u týchto poskytovateľov zdravotnej starostlivosti.

Navrhovaným nariadením sa upravuje maximálna výška úhrady za jeden bod zdravotného výkonu a maximálna výška úhrady na jedného poistenca verejného zdravotného poistenia mesačne pre ambulancie zubno-lekárskej pohotovostnej služby. Upravuje sa výška mesačnej paušálnej úhrady za poskytovanie zdravotnej starostlivosti v ambulancii pevnej ambulantnej pohotovostnej služby na jednu ambulanciu pevnej ambulantnej pohotovostnej služby a minimálna výška úhrady za jeden bod zdravotného výkonu pre ambulanciu pevnej ambulantnej pohotovostnej služby. Upravuje sa maximálna výška úhrady za dopravu lekára za jeden kilometer jazdy pre návštevnú službu ambulancie pevnej ambulantnej pohotovostnej služby. A upravuje sa minimálna výška úhrady za jeden bod zdravotného výkonu pre ambulancie doplnkovej ambulantnej pohotovostnej služby.

Zvýšením týchto úhrad pre ambulancie pohotovostných služieb sa zabezpečí primerané finančné krytie ekonomicky oprávnených nákladov pre ambulancie z verejného zdravotného poistenia, čím sa prispeje k zlepšeniu poskytovania zdravotnej starostlivosti v tomto segmente.

Prijatie predloženého návrhu nariadenia bude mať vplyv na rozpočet verejnej správy, bude mať vplyv na podnikateľské prostredie, nebude mať sociálne vplyvy, vplyv na životné prostredie, informatizáciu spoločnosti, vplyvy na služby verejnej správy pre občana a ani vplyv na manželstvo, rodičovstvo a rodinu. Vplyv právneho predpisu je uvedený v doložke vybraných vplyvov.

Návrh nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, s inými zákonmi Slovenskej republiky a ostatnými všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Návrh nariadenia nie je predmetom vnútrokomunitárneho pripomienkového konania.